Karas, Viliam , dočasne poverený minister spravodlivosti SR (2023-03-15):
Ďakujem pekne za slovo, pán predsedajúci. Príjemný dobrý deň vám prajem, na rokovanie Národnej rady Slovenskej republiky predkladám vládny návrh zákona, ktorým sa mení a dopĺňa zákon č. 7/2005 o konkurze a reštrukturalizácii a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Vládny návrh zákona bol vypracovaný na účel splnenia záväzku Slovenskej republiky, ktorý vyplýva z plánov obnovy a odolnosti, komponent 14, prijať novú legislatívu pre zjednotenie a elektronizáciu procesov riešenia insolvenčných problémov. Tento záväzok je odôvodnený absenciou centralizovaného elektronického systému, ktorého zmyslom by bol práve jednotný manažment insolvenčných procesov, konkrétne konkurzného konania vrátane malého konkurzu, reštrukturalizačného konania, konania o oddlžení, ako aj verejnej preventívnej reštrukturalizácie ako predinsolvenčného konania a likvidácia dodatočnej likvidácie nariadenej súdom, ktorý bol súdom ustanovený likvidátor. Na tento účel sa vládnym návrhom zákona zriaďuje register predinsolvenčných, likvidačných a insolvenčných konaní, tzv. insolvenčný register. Tento informačný systém nahrádza nielen register úpadcov a doručovanie písomností v dotknutých konaniach prostredníctvom Obchodného vestníka, ale má zabezpečiť aj čo najrozsiahlejšiu elektronizáciu dotknutých konaní. Jednotlivé konania tak budú evidované a jednotlivé informácie a údaje o týchto konaniach vrátane informácie o udalostiach, ktoré nastali v dotknutých konaniach, budú zverejňované v tomto informačnom systéme. Vládny návrh zákona preto zavádza právny rámec pre zavedenie jednotného, verejného a plne digitalizovaného procesu riešenia insolvenčných problémov. Centralizovaný informačný systém má tak zabezpečiť zrýchlenie a transparentnosť dotknutých konaní. Funkcionalita informačného systému má taktiež zabezpečiť komfortnosť pri získavaní potrebných informácií užívateľom. Okrem uvedeného tento informačný systém umožní rovnako tak virtualizovať potrebnú dokumentáciu v dotknutých konaniach, ako napríklad zoznam pohľadávok, zoznam veriteľov a podobne, v dôsledku čoho sa odstraňujú aj administratívne bariéry na strane všetkých zúčastnených subjektov vrátane štátu. Vzhľadom na rozsah zmien súvisiacich so zavedením jednotného informačného systému dochádza k úpravám v zákone č. 7/2005 o konkurze a reštrukturalizácii v Obchodnom zákonníku, Civilnom mimosporovom poriadku, v zákone č. 111/2022 o riešení hroziaceho úpadku a v zákone č. 8/2005 o správcoch v znení neskorších predpisov. Vládnym návrhom zákona dochádza aj k niektorým potrebným úpravám, ktorých riešene vyplynulo z aplikačnej praxe, ktoré sú obsiahnuté v zákone č. 7/2005 o konkurze a reštrukturalizácií a v zákone č. 8/2005 o správcoch. Navrhuje sa delená účinnosť vládneho návrhu zákona tak, aby vládny návrh zákona nadobudol účinnosť 1. apríla 2023 a novelizačné body dotýkajúce sa riešenia insolvenčného registra nadobudli účinnosť 1. júla 2024 tak, aby bol zabezpečený dostatočný časový priestor pre zabezpečenie plne funkčného informačného systému insolvenčného registra. Vládny návrh zákona predpokladá negatívny vplyv na rozpočet verejnej správy, pozitívny a negatívny vplyv na podnikateľské prostredie a pozitívny vplyv na informatizáciu spoločnosti. Nezakladá vplyvy na životné prostredie, sociálne vplyvy, vplyvy na služby verejnej správy pre občana a vplyvy na manželstvo, rodičovstvo a rodinu. Taktiež tento návrh zákona nie je predmetom vnútrokomunitárneho pripomienkového konania. Je v súlade s Ústavou Slovenskej republiky, ústavnými zákonmi, nálezmi Ústavného súdu, medzinárodnými zmluvami, ktorými je Slovenská republika viazaná, a súčasne je v súlade s právom Európskej únie. Tento návrh zákona bol predmetom riadneho pripomienkového konania, legislatívna rada vlády prerokovala vládny návrh zákona na svojom zasadnutí dňa 17. januára 2023 a odporučila vláde Slovenskej republiky návrh zákona schváliť s pripomienkami. Vládny návrh zákona prerokovala a schválila s pripomienkou vláda Slovenskej republiky na svojom zasadnutí dňa 25. januára 2023 uznesením č. 28/2023. Ďakujem.